CELEX: 62006FJ0148
Language: sk
Date: 2008-12-11
Title: Rozsudok Súdu pre verejnú službu (tretia komora) z 11. decembra 2008.#Laurent Collee proti Európskemu parlamentu.#Vec F-148/06.

ROZSUDOK SÚDU PRE VEREJNÚ SLUŽBU (tretia komora)
      z 11. decembra 2008
      Vec F‑148/06
      Laurent Collée
      proti
      Európskemu parlamentu
      „Verejná služba – Úradníci – Povýšenie – Postup prideľovania bodov za zásluhy v Európskom parlamente – Porovnávacie hodnotenie zásluh“
      Predmet: Žaloba podaná podľa článku 236 ES a článku 152 AE, ktorou L. Collée navrhuje zrušiť rozhodnutie Parlamentu z 9. januára 2006,
         ktorým mu boli pridelené dva body za zásluhy v rámci povyšovania za rok 2004
      
      Rozhodnutie: Rozhodnutie Parlamentu o pridelení 2 bodov za zásluhy L. Colléemu v rámci povyšovania za rok 2004 sa zrušuje. V zostávajúcej
         časti sa žaloba zamieta. Parlament je povinný nahradiť trovy konania.
      
      Abstrakt
      Úradníci – Povýšenie – Porovnávacie hodnotenie zásluh – Spôsoby – Kvantifikovanie zásluh pridelením bodov
      (Služobný poriadok úradníkov, článok 45)
      Pokiaľ v rámci postupu prideľovania bodov za zásluhy administratíva disponuje obmedzeným počtom týchto bodov, ktoré prideľuje
         úradníkom na základe porovnávacieho hodnotenia ich zásluh, toto porovnanie sa musí uskutočniť na základe rovnosti a tieto
         body sa majú prideľovať úradníkom s najväčšími zásluhami v zostupnom poradí zásluh až do vyčerpania kvóty bodov. Ak sa pri
         vykonávanom porovnávaní zásluh zistí, že niektorí úradníci majú rovnocenné zásluhy, treba takým úradníkom prideliť rovnaký
         počet bodov za zásluhy. V prípade nedostatku bodov, výber medzi viacerými ex-aequo sa musí uskutočniť na základe dodatočných posúdení. V tejto súvislosti aj keď miera zodpovednosti môže byť rozhodujúcim prvkom
         pri povýšení v súlade s článkom 45 služobného poriadku, platí to iba pod podmienkou, že sa hodnotí táto miera pri porovnávaní
         úradníkov s rovnakými zásluhami, a nie pri porovnávaní zodpovednosti úradníka v jednotlivých rokoch.
      
      Rozhodnutie prideliť len určitý počet bodov za zásluhy úradníkovi iba z dôvodu, že jeho zásluhy nie sú vyššie ako zásluhy
         úradníkov, ktorí dostali viac bodov, teda porušuje zásadu rovnosti zaobchádzania a porušuje článok 45 služobného poriadku,
         keďže administratíva tak vyžaduje, aby úroveň výkonov tohto úradníka bola vyššia ako úroveň jeho kolegov, a nie rovnaká.
      
      (pozri body 38 – 40 a 45 – 47)
      Odkaz:
      Súd prvého stupňa: 19. októbra 2006, Buendía Sierra/Komisia, T‑311/04, Zb. s. II‑4137, bod 93 in fine